Document ID: 32012R0493

KOMISIJOS REGLAMENTAS (ES) Nr. 493/2012
2012 m. birželio 11 d.
kuriuo pagal Europos Parlamento ir Tarybos direktyvą 2006/66/EB nustatomos išsamios baterijų ir akumuliatorių atliekų perdirbimo procesų veiksmingumo skaičiavimo taisyklės
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2006 m. rugsėjo 6 d. Europos Parlamento ir Tarybos direktyvą 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB panaikinimo (1), ypač į jos 12 straipsnio 6 dalies a punktą,
kadangi:
(1)
atskiruose ar dalį sekos sudarančiuose perdirbimo procesuose, kuriuos taikant perdirbamos rūgštinės švino, nikelio-kadmio ir kitos baterijos ir akumuliatoriai, turėtų būti užtikrinamas Direktyvos 2006/66/EB III priedo B dalyje nustatytas minimalus perdirbimo veiksmingumas;
(2)
reikėtų nustatyti išsamias Direktyvos 2006/66/EB III priedo B dalį papildančias perdirbimo veiksmingumo skaičiavimo taisykles;
(3)
perdirbimo procesą tikslinga apibrėžti kaip procesą, kuris prasideda po perdirbimo įmonės gautų baterijų ir akumuliatorių atliekų priėmimo ir galutinio rūšiavimo ir (arba) paruošimo perdirbti ir baigiasi, kai pagaminamos galutinės frakcijos, kurios be tolesnio apdorojimo skirtos naudoti pagal jų pradinę paskirtį ar kitais tikslais ir kurios nebėra atliekos. Kad būtų skatinama gerinti esamas perdirbimo ir apdorojimo technologijas ir kurti naujas, kiekviename perdirbimo procese turėtų būti užtikrinamas perdirbimo veiksmingumas;
(4)
paruošimą perdirbti reikia apibrėžti kaip parengiamuosius veiksmus prieš perdirbimą, kad jis būtų atskirtas nuo baterijų ir akumuliatorių atliekų perdirbimo proceso;
(5)
baterijų ir akumuliatorių atliekų perdirbimo procesų veiksmingumas turėtų būti skaičiuojamas pagal cheminę pradinių ir galutinių frakcijų sudėtį ir atsižvelgiant į naujausią mokslo ir technikos pažangą, ir ši informacija turėtų būti viešai prieinama;
(6)
kad būtų galima visoje Europos Sąjungoje stebėti, ar laikomasi perdirbimo veiksmingumo reikalavimų, reikia suderinti perdirbėjų teiktiną informaciją;
(7)
baterijų ir akumuliatorių atliekų perdirbėjams reikia ne mažiau kaip 18 mėnesių savo technologiniams procesams priderinti prie naujų perdirbimo veiksmingumo skaičiavimo reikalavimų;
(8)
šiame reglamente numatytos priemonės atitinka pagal Europos Parlamento ir Tarybos direktyvos 2008/98/EB (2) 39 straipsnį įsteigto komiteto nuomonę,
PRIĖMĖ ŠĮ REGLAMENTĄ:
1 straipsnis
Taikymo sritis
Šis reglamentas taikomas baterijų ir akumuliatorių atliekų perdirbimo procesams nuo 2014 m. sausio 1 d.
2 straipsnis
Apibrėžtys
Šiame reglamente vartojamų terminų apibrėžtys:
1. perdirbimo procesas- bet koks Direktyvos 2006/66/EB 3 straipsnio 8 dalyje nurodytas rūgštinių švino, nikelio-kadmio ir kitų baterijų bei akumuliatorių atliekų apdirbimo veiksmas, kurio rezultatas - šio straipsnio 5 dalyje apibrėžtos galutinės frakcijos. Perdirbimo procesas neapima rūšiavimo ir (arba) paruošimo perdirbti ir (arba) šalinti ir gali būti vykdomas vienoje arba keliose įmonėse;
2. paruošimas perdirbti- baterijų ir (arba) akumuliatorių atliekų apdorojimas prieš bet kokį perdirbimo procesą, inter alia, saugojimas, tvarkymas, sudėtinių baterijų ardymas ar frakcijų, kurios nėra pačios baterijos ar akumuliatoriaus dalis, atskyrimas;
3. perdirbimo veiksmingumas- procentais išreikštas perdirbimo proceso galutinių frakcijų, į kurias atsižvelgiama skaičiuojant perdirbimo veiksmingumą, masės ir baterijų bei akumuliatorių atliekų pradinės frakcijos masės santykis;
4. pradinė frakcija- I priede apibrėžta perdirbimo procesui pateikiama surinktų baterijų ir akumuliatorių atliekų masė;
5. galutinė frakcija- I priede apibrėžta masė medžiagų, kurios pagamintos iš pradinės frakcijos vykdant perdirbimo procesą be papildomo apdorojimo ir kurios nebėra atliekos arba kurios bus naudojamos pagal pradinę paskirtį ar kitais tikslais, išskyrus šiluminės energijos gavybą.
3 straipsnis
Perdirbimo veiksmingumo apskaičiavimas
1. Rūgštinių švino, nikelio-kadmio ir kitokių baterijų bei akumuliatorių atliekų perdirbimo proceso veiksmingumas apskaičiuojamas pagal I priede išdėstytą metodą.
2. Taikant bet kurį perdirbimo procesą perdirbama švino dalis apskaičiuojama pagal II priede išdėstytą metodą.
3. Taikant bet kurį perdirbimo procesą perdirbama kadmio dalis apskaičiuojama pagal III priede išdėstytą metodą.
4. Kai taikoma, perdirbėjai teikia IV, V ir VI prieduose nurodytos informacijos metines ataskaitas ir valstybės narės kompetentingoms institucijoms jas išsiunčia ne vėliau kaip per keturis mėnesius nuo atitinkamų kalendorinių metų pabaigos. Pirmąsias metines ataskaitas perdirbėjai išsiunčia ne vėliau kaip 2015 m. balandžio 30 d.
5. Perdirbimo veiksmingumo ataskaitose nurodomi visi atskiri perdirbimo veiksmai ir visos susijusios galutinės frakcijos.
6. Jei perdirbimo procesas vykdomas daugiau kaip vienoje įmonėje, už 4 punkte reikalaujamos informacijos pateikimą valstybės narės kompetentingoms institucijoms atsako pirmasis perdirbėjas.
4 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. birželio 11 d.

Labels: 1
20